《梅花道人歌》
明代·黎光

梅花道人操行坚，萧萧白发今盈巅。开圃种梅常万树，对酒看花今几年。

冬来花开雪满川，景致好似孤山前。疏影横斜月有色，暗香浮动春无边。

花间读书事幽致，牙签玉轴联青编。岂知一室大如斗，能蕴春意涵全天。

我昔闻梅花，元是姑射仙。人间尘垢岂能染，冰肌玉质恒莹然。

夭桃谩粗俗，艳杏徒嫣妍。孤标挺然出寒谷，百卉不敢司春权。

吁嗟道人清且贤，生前结得梅花缘。寸心既会物外趣，高兴已在诸人先。

豪吟绝类灞桥客，清梦夜落西湖船。有时静坐梅花下，胸中皎皎冰壶悬。

我生酷爱梅，见花喜欲颠。浩然可同调，林逋堪并肩。

何当坐我梅屋下，弹琴酌酒同周旋。醉呼山童供纸笔，挥毫为赋梅花篇。

作者简介：广东东莞人，字仲辉。洪武五年举人。授御史。巡苏州，请赈水灾，全活甚众。巡凤阳，上封事，悉切时弊。九年，擢刑部侍郎，执法不阿，为御史大夫陈宁所忌，坐事死贬所。